CELEX: 32014D0408(02)
Language: hu
Date: 2013-08-19 00:00:00
Title: A Bizottság Határozata ( 2013. augusztus 19. ) a NEPConnak (Dánia) a fát és fatermékeket piaci forgalomba bocsátó piaci szereplők kötelezettségeinek meghatározásáról szóló 995/2010/EU európai parlamenti és tanácsi rendelet szerinti ellenőrző szervezetként történő elismeréséről

8.4.2014   
            
            
               HU
            
            
               Az Európai Unió Hivatalos Lapja
            
            
               C 103/7
            
         A BIZOTTSÁG HATÁROZATA
   (2013. augusztus 19.)
   a NEPConnak (Dánia) a fát és fatermékeket piaci forgalomba bocsátó piaci szereplők kötelezettségeinek meghatározásáról szóló 995/2010/EU európai parlamenti és tanácsi rendelet szerinti ellenőrző szervezetként történő elismeréséről
   (2014/C 103/05)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a fát és fatermékeket piaci forgalomba bocsátó piaci szereplők kötelezettségeinek meghatározásáról szóló, 2010. október 20-i 995/2010/EU európai parlamenti és tanácsi rendeletre (1) és különösen annak 8. cikke (3) bekezdésére,
   mivel:
   
               (1)
            
            
               Az Európai Bizottság 2012. március 22-én kézhez kapta a NEPCon (Dánia) elismerés iránti kérelmét, melyben a NEPCon kijelenti, hogy Olaszország kivételével valamennyi tagállamban ellenőrző szervezetként kíván működni.
            
         
               (2)
            
            
               Az Európai Bizottság 2012. március 22-én nyugtázta a kérelem kézhezvételét.
            
         
               (3)
            
            
               A fát és fatermékeket piaci forgalomba bocsátó piaci szereplők kötelezettségeinek meghatározásáról szóló 995/2010/EU európai parlamenti és tanácsi rendeletben foglalt ellenőrző szervezetek elismerésére és az elismerés visszavonására vonatkozó eljárási szabályokról szóló, 2012. február 23-i 363/2012/EU felhatalmazáson alapuló bizottsági rendelet (2) 2. cikkének (5) bekezdésével összhangban az Európai Bizottság 2012. október 31-én a kérelmet elküldte konzultációra az érintett tagállamoknak. A jogszabályban előírt egy hónapos határidőn belül Németországtól, Franciaországtól, Svédországtól és Hollandiától érkezett észrevétel.
            
         
               (4)
            
            
               A 363/2012/EU rendelet 3. cikkével összhangban a kérelmező 2013. január 28-án, elektronikus üzenetben felkérést kapott, hogy nyújtson be kiegészítő információkat.
            
         
               (5)
            
            
               A kérelmező rendelkezésre bocsátotta a kiegészítő információkat, és 2013. február 7-én módosított kérelmet nyújtott be.
            
         
               (6)
            
            
               Az ellenőrző szervezetek elismerésére vonatkozó kérelmek kiértékelése céljából létrehozott bizottsági irányítócsoport 2013. március 14-i ülésén a kérelmező személyesen ismertette kérelmét.
            
         
               (7)
            
            
               A 363/2012/EU rendelet 3. cikkével összhangban a kérelmező 2013. március 26-án, elektronikus üzenetben felkérést kapott, hogy nyújtson be kiegészítő információkat és magyarázatokat.
            
         
               (8)
            
            
               A kérelmező rendelkezésre bocsátotta a kiegészítő információkat és magyarázatokat, és 2013. április 29-én ennek megfelelően módosította a kérelmet.
            
         
               (9)
            
            
               A kérelmező által benyújtott dokumentumok alapján az irányítócsoport 2013. június 20-án arra a következtetésre jutott, hogy a kérelem teljesíti a 995/2010/EU rendelet 8. cikkének (2) bekezdésében foglalt követelményeket, és hogy a Bizottság elismerheti a kérelmezőt ellenőrző szervezetként.
            
         
               (10)
            
            
               Az Európai Bizottság a benyújtott összes igazoló okmány alapján megvizsgálta, hogy a kérelmező teljesíti-e a 995/2010/EU rendelet 8. cikkének (2) bekezdésében foglalt követelményeket, és úgy ítéli meg, hogy a NEPCon (Guldsmedgade 34, 1, 8000 Århus C, Dánia) teljesíti a 995/2010/EU rendelet 8. cikkének (2) bekezdésében foglalt követelményeket,
            
         A KÖVETKEZŐKÉPPEN HATÁROZOTT:
   1. cikk
   Az Európai Bizottság a NEPCont (Guldsmedgade 34, 1, 8000 Århus C, Dánia) a 995/2010/EU rendelet 8. cikkének (2) bekezdésével összhangban ellenőrző szervezetként ismeri el.
   2. cikk
   A Környezetvédelmi Főigazgatóság főigazgatója utasítást kap annak biztosítására, hogy a kérelmező és valamennyi tagállam illetékes hatóságai értesítést kapjanak erről a határozatról, és hogy ez a határozat haladéktalanul közzétételre kerüljön a Bizottság honlapján.
   
      Kelt Brüsszelben, 2013. augusztus 19-én.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 295., 2010.11.12., 23. o.
   
   
      (2)  HL L 115., 2012.4.27., 12. o.